2012D0389 — DA — 16.07.2014 — 003.001

Dette dokument er et dokumentationsredskab, og institutionerne påtager sig intet ansvar herfor

Ændret ved:









▼B

RÅDETS AFGØRELSE 2012/389/FUSP

af 16. juli 2012

om Den Europæiske Unions mission vedrørende regional flådekapacitetsopbygning på Afrikas Horn (EUCAP NESTOR)







RÅDET FOR DEN EUROPÆISKE UNION HAR — under henvisning til traktaten om Den Europæiske Union, særlig artikel 28, artikel 42, stk. 4, og artikel 43, stk. 2, under henvisning til forslag fra Unionens højtstående repræsentant for udenrigsanliggender og sikkerhedspolitik, og ud fra følgende betragtninger: (1) Den 14. november 2011 vedtog Rådet en strategiramme for Afrikas Horn med retningslinjer for EU's engagement i regionen. (2) Den 8. december 2011 vedtog Rådet afgørelse 2011/819/FUSP ( 1 ) om udnævnelse af Den Europæiske Unions særlige repræsentant for Afrikas Horn. (3) Den 16. december 2011 nåede Rådet til enighed om krisestyringskonceptet for missionen vedrørende den regionale flådekapacitetsopbygning. (4) Den 23. marts 2012 vedtog Rådet afgørelse 2012/173/FUSP ( 2 ) om aktivering af EU-operationscentret til missionerne og operationerne under den fælles sikkerheds- og forsvarspolitik på Afrikas Horn. (5) Regeringerne i Djibouti, Kenya og Seychellerne og Somalias føderale overgangsregering har bifaldt deployeringen af missionen i deres lande. (6) Den 18. juni 2007 godkendte Rådet retningslinjerne for kommando- og kontrolstrukturen for EU's civile krisestyringsoperationer. (7) Vagtkapaciteten bør aktiveres med henblik på den mission, der oprettes ved denne afgørelse. (8) Missionen vil blive gennemført under forhold, som muligvis vil blive forværret og vil kunne hindre opnåelsen af målene for Unionens optræden udadtil, jf. artikel 21 i traktaten om Den Europæiske Union (TEU) — ud fra følgende betragtninger: VEDTAGET DENNE AFGØRELSE:







Artikel 1

Mission

Unionen opretter en mission vedrørende regional flådekapacitetsopbygning på Afrikas Horn (»EUCAP NESTOR«).

▼M3

Artikel 2

Missionsbeskrivelse

Formålet med EUCAP NESTOR er at bistå landene på Afrikas Horn og i det vestlige Indiske Ocean med at styrke deres kapacitet inden for maritim sikring for at sætte dem i stand til at bekæmpe pirateri mere effektivt. EUCAP NESTOR har primært fokus på Somalia og sekundært fokus på Djibouti, Seychellerne og Tanzania.

Artikel 3

Mål og opgaver

1. For at opfylde missionsbeskrivelsen i artikel 2 skal EULEX NESTOR:

a) øge de i artikel 2 nævnte staters kapacitet til at udøve effektiv maritim forvaltning af deres kystlinjer, indre farvande, territorialfarvande og eksklusive økonomisk zoner

b) støtte disse stater med at påtage sig ejerskab til bekæmpelsen af pirateri i overensstemmelse med retsstatsprincippet og menneskerettighedsstandarderne

c) styrke det regionale samarbejde og den regionale koordinering inden for maritim sikring

d) yde et målrettet og specifikt bidrag til de igangværende internationale bestræbelser.

2. For at nå målene handler EUCAP NESTOR i overensstemmelse med de retningslinjer og opgaver, der er fastsat i de operative planlægningsdokumenter godkendt af Rådet.

3. EUCAP NESTOR har ingen udøvende funktioner.

▼B

Artikel 4

Kommandovej og struktur

1. EUCAP NESTOR skal have en fælles kommandovej som en krisestyringsoperation.

▼M3

2. EUCAP NESTOR struktureres i henhold til dens planlægningsdokumenter.

▼M3 —————

▼B

Artikel 5

Den øverstbefalende for den civile operation

1. Direktøren for den civile kapacitet til planlægning og gennemførelse (CPCC) er den øverstbefalende for den civile operation for EUCAP NESTOR.

2. Den øverstbefalende for den civile operation udøver under politisk kontrol og strategisk ledelse af Den Udenrigs- og Sikkerhedspolitiske Komité (PSC) og under overordnet myndighed af Unionens højtstående repræsentant for udenrigsanliggender og sikkerhedspolitik (HR) kommandoen og kontrollen på strategisk niveau i forbindelse med EUCAP NESTOR.

3. Med hensyn til gennemførelsen af operationerne sikrer den øverstbefalende for den civile operation korrekt og effektiv gennemførelse af Rådets afgørelser samt PSC's afgørelser, herunder ved om nødvendigt at give missionschefen instrukser på strategisk niveau og yde vedkommende rådgivning og teknisk støtte.

4. EU-operationscenteret, der er aktiveret ved afgørelse 2012/173/FUSP, yder direkte støtte til den civile øverstbefalende for operationen i forbindelse med den operative planlægning og gennemførelse af EUCAP NESTOR.

5. Den øverstbefalende for den civile operation aflægger rapport til Rådet via HR.

6. Alt udstationeret personale forbliver fuldt ud underlagt den udstationerende stats nationale myndigheders kommando i overensstemmelse med de nationale regler, den pågældende EU-institutions kommando eller Tjenesten for EU's Optræden Udadtils (EU-Udenrigstjenestens) kommando. Nationale myndigheder overfører den operative kontrol (OPCON) med deres personale, hold og enheder til den øverstbefalende for den civile operation.

7. Den øverstbefalende for den civile operation bærer det samlede ansvar for at sikre, at Unionen opfylder sin pligt til at tage vare på personalet.

8. Den øverstbefalende for den civile operation, EU's særlige repræsentant for Afrikas Horn (EUSR) og cheferne for EU-delegationerne i regionen konsulterer om nødvendigt hinanden.

Artikel 6

Missionschefen

1. Missionschefen har ansvaret for, kommando over og kontrol med EUCAP NESTOR i indsatsområdet og er direkte ansvarlig over for den øverstbefalende for den civile operation.

▼M3

1a. Missionschefen er repræsentant for EUCAP NESTOR i indsatsområdet. Missionschefen kan under sit eget overordnede ansvar uddelegere ledelsesopgaver i personalesager og økonomiske spørgsmål til EUCAP NESTOR's personale.

▼B

2. Missionschefen har kommando over og kontrol med personale, hold og enheder fra de bidragende stater, som udpeget af den øverstbefalende for den civile operation, tillige med det administrative og logistiske ansvar, herunder for aktiver, ressourcer og oplysninger, som EUCAP NESTOR har til rådighed.

3. Missionschefen giver instrukser til hele EUCAP NESTOR's personale med henblik på en effektiv gennemførelse af EUCAP NESTOR i indsatsområdet, idet vedkommende varetager koordinationen og den daglige ledelse i overensstemmelse med instrukserne på strategisk niveau fra den øverstbefalende for den civile operation.

▼M3 —————

▼B

5. Missionschefen har ansvaret for den disciplinære kontrol med personalet. For udstationeret personale iværksættes disciplinære sanktioner af den berørte nationale myndighed i overensstemmelse med de nationale regler af den berørte EU-institution eller af EU-Udenrigstjenesten.

6. Missionschefen repræsenterer EUCAP NESTOR i indsatsområdet og sikrer, at EUCAP NESTOR er tilstrækkelig synlig.

7. Missionschefen koordinerer om nødvendigt med andre EU-aktører på stedet. Missionschefen får med forbehold af kommandovejen lokal politisk vejledning fra EUSR i nøje koordinering med de relevante chefer for EU-delegationerne i regionen.

▼M3 —————

▼B

Artikel 7

Personale

1. EUCAP NESTOR skal primært bestå af personale udsendt af medlemsstaterne, EU-institutionerne eller EU-Udenrigstjenesten. Den enkelte medlemsstat eller EU-institution eller EU-Udenrigstjenesten afholder omkostningerne i forbindelse med det personale, de har udstationeret, herunder rejseudgifter til og fra deployeringsstedet, løn, sygesikring og tillæg, bortset fra dagpenge.

2. Den stat eller EU-institution eller EU-Udenrigstjenesten, der har udstationeret personale, har ansvaret for at behandle klager i forbindelse med udstationeringen, enten fra eller vedrørende personalet, og for eventuelt at anlægge sag mod den udstationerede.

3. Internationalt og lokalt personale kan også kontraktansættes af EUCAP NESTOR, for så vidt de funktioner, der er behov for, ikke stilles til rådighed af det personale, der er udstationeret af medlemsstaterne. Undtagelsesvis kan statsborgere fra deltagende tredjelande i særligt begrundede tilfælde, hvor der ikke er kvalificerede ansøgninger fra medlemsstaterne, ansættes på kontrakt, hvis det er hensigtsmæssigt.

▼M3

4. Ansættelsesforhold og rettigheder og forpligtelser for internationalt og lokalt ansat personale fastsættes i de kontrakter, der skal indgås mellem EUCAP NESTOR og den pågældende medarbejder.

▼B

Artikel 8

Status for EUCAP NESTOR og dets personale

Status for EUCAP NESTOR og dets personale, herunder i givet fald privilegier, immuniteter og yderligere garantier, der er nødvendige for en smidig gennemførelse af EUCAP NESTOR, fastlægges i en aftale, der indgås i henhold til artikel 37 i TEU og i overensstemmelse med proceduren i artikel 218 i traktaten om Den Europæiske Unions funktionsmåde.

Artikel 9

Politisk kontrol og strategisk styring

1. PSC varetager under Rådets og HR's ansvar den politiske kontrol med og den strategiske ledelse af EUCAP NESTOR. Rådet bemyndiger herved PSC til at træffe de relevante afgørelser med henblik herpå i overensstemmelse med artikel 38, stk. 3, i TEU. Denne bemyndigelse omfatter kompetencen til efter forslag fra HR at udnævne en missionschef og at ændre operationskonceptet (CONOPS) og operationsplanen (OPLAN). Beslutningskompetencen med hensyn til EUCAP NESTORS mål og afslutning forbliver hos Rådet.

2. PSC aflægger med regelmæssige mellemrum rapport til Rådet.

3. PSC får regelmæssigt, og i det omfang det er nødvendigt, rapporter fra den øverstbefalende for den civile operation og missionschefen om spørgsmål inden for deres ansvarsområder.

Artikel 10

Tredjelandes deltagelse

1. Med forbehold af Unionens selvstændige beslutningstagning og fælles institutionelle ramme kan tredjelande opfordres til at bidrage til EUCAP NESTOR, forudsat at de selv afholder udgifterne til det personale, de udstationerer, inkl. lønninger, all-risk-forsikringer, dagpenge og rejseudgifter til og fra deployeringsstedet, og bidrager til EUCAP NESTOR's løbende udgifter i passende omfang.

2. Tredjelande, der yder bidrag til EUCAP NESTOR, skal have samme rettigheder og forpligtelser i forbindelse med EUCAP NESTOR's daglige ledelse som de deltagende medlemsstater.

3. Rådet bemyndiger herved PSC til at træffe de relevante afgørelser om accept af de foreslåede bidrag og til at nedsætte en bidragyderkomité.

4. De detaljerede ordninger vedrørende tredjelandes deltagelse fastlægges i aftaler, som indgås i overensstemmelse med artikel 37 i TEU, og eventuelt yderligere tekniske ordninger. Indgår Unionen og et tredjeland en aftale om rammerne for det pågældende tredjelands deltagelse i Unionens krisestyringsoperationer, finder bestemmelserne i en sådan aftale anvendelse i forbindelse med EUCAP NESTOR.

Artikel 11

Sikkerhed

1. Den øverstbefalende for den civile operation udstikker retningslinjer for missionschefens planlægning af sikkerhedsforanstaltninger og sikrer, at de i forbindelse med EUCAP NESTOR gennemføres korrekt og effektivt i overensstemmelse med artikel 5.

2. Missionschefen er ansvarlig for EUCAP NESTOR's sikkerhed og for at sikre overholdelse af de minimumssikkerhedskrav, der gælder for EUCAP NESTOR, i overensstemmelse med Unionens politik for sikkerhed for personale, der er udstationeret uden for Unionen i en operativ funktion i medfør af afsnit V i TEU og instrumenter i tilknytning hertil.

3. Missionschefen bistås af en overordnet ansvarlig for missionens sikkerhed (SMSO), der refererer til missionschefen, og som også har et tæt praktisk samarbejde med EU-Udenrigstjenesten.

4. EUCAP NESTOR's personale skal gennemgå obligatorisk sikkerhedstræning, inden de tiltræder deres stilling, i overensstemmelse med OPLAN. De skal også jævnligt have genopfriskningskurser i indsatsområdet, som organiseres af SMSO.

▼M3

5. Missionschefen sikrer beskyttelsen af EU's klassificerede informationer i overensstemmelse med Rådets afgørelse 2013/488/EU ( 3 ).

▼B

Artikel 12

Vagtkapacitet

Vagtkapaciteten aktiveres i forbindelse med EUCAP NESTOR.

▼M3

Artikel 12a

Retlige ordninger

EUCAP NESTOR har beføjelse til at erhverve tjenester og leveringer, indgå kontrakter og administrative aftaler, ansætte personale, indehave bankkonti, erhverve og afhænde aktiver, indfri sine forpligtelser og optræde som part i retssager som påkrævet for at gennemføre denne afgørelse.

▼M3

Artikel 13

Finansielle ordninger

1. Det finansielle referencegrundlag til dækning af udgifterne i forbindelse med EUCAP NESTOR for perioden fra den 16. juli 2012 til den 15. november 2013 udgør 22 880 000 EUR.

Det finansielle referencegrundlag til dækning af udgifterne i forbindelse med EUCAP NESTOR for perioden fra den 16. november 2013 til den 15. oktober 2014 udgør 11 950 000 EUR.

2. Alle udgifter forvaltes efter de regler og procedurer, der gælder for Unionens almindelige budget. Statsborgere fra tredjelande og fra værtsstaten kan byde på kontrakter. EUCAP NESTOR kan med Kommissionens godkendelse indgå tekniske ordninger med medlemsstaterne, værtsstaten, deltagende tredjelande og andre internationale aktører vedrørende levering af udstyr, tjenesteydelser og lokaler til EUCAP NESTOR.

3. EUCAP NESTOR har ansvaret for gennemførelsen af missionens budget. EUCAP NESTOR undertegner med henblik herpå en aftale med Kommissionen.

4. Med forbehold af de gældende bestemmelser om status for EUCAP NESTOR og dens personale er EUCAP NESTOR ansvarlig for eventuelle krav og forpligtelser, der opstår som følge af gennemførelsen af mandatet, der indledes den 16. juli 2014, med undtagelse af krav, der skyldes en grov forseelse fra missionschefens side, som missionschefen skal bære ansvaret for.

5. Gennemførelsen af de finansielle ordninger sker med forbehold af kommandovejen, jf. artikel 4, 5 og 6, og EUCAP NESTOR's operative behov, herunder udstyrets kompatibilitet og interoperabiliteten mellem missionens forskellige hold.

6. Udgifter er støtteberettigede fra den 16. juli 2012.

▼M3

Artikel 13a

Projektcelle

1. EUCAP NESTOR skal have en projektcelle med henblik på at identificere og gennemføre projekter. EUCAP NESTOR skal i fornødent omfang fremme og rådgive vedrørende projekter, der gennemføres af medlemsstater og tredjelande under deres eget ansvar på områder, der berører EUCAP NESTOR og støtter dens mål.

2. EUCAP NESTOR bemyndiges til at anvende finansielle bidrag fra medlemsstaterne eller fra tredjelande til at gennemføre projekter, der konstateres at kunne supplere EUCAP NESTOR's øvrige aktioner på sammenhængende vis, hvis projektet:

a) er medtaget i finansieringsoversigten i denne afgørelse, eller

b) er indarbejdet i løbet af mandatet ved en ændring af finansieringsoversigten på anmodning fra missionschefen.

EUCAP NESTOR indgår en aftale med de stater, der navnlig fastsætter de nærmere procedurer for, hvordan man skal behandle klager fra tredjeparter over skader, der er påført som følge af handlinger eller undladelser, som EUCAP NESTOR har begået i forbindelse med anvendelsen af de midler, der er stillet til rådighed af disse stater. De bidragydende stater kan under ingen omstændigheder drage hverken Unionen eller HR til ansvar som følge af handlinger eller undladelser, som EUCAP NESTOR har begået i forbindelse med anvendelsen af de midler, der er stillet til rådighed af disse stater.

3. PSC skal give sit samtykke til accept af et finansielt bidrag fra tredjelande til projektcellen.

▼B

Artikel 14

Konsekvens i Unionens reaktion og koordinering

1. HR sikrer, at der er konsekvens mellem denne afgørelses gennemførelse og Unionens optræden udadtil som helhed, herunder Unionens udviklingsprogrammer.

2. Med forbehold af kommandovejen handler missionschefen i nøje koordinering med Unionens delegationer i regionen for at sikre konsekvens i Unionens indsats i regionen Afrikas Horn.

3. Missionschefen koordinerer nøje med Unionen og medlemsstaternes missionschefer i regionen.

4. Missionschefen samarbejder med de andre internationale aktører i regionen, navnlig De Forenede Nationers (FN's) Politiske Kontor for Somalia, FN's Kontor for Bekæmpelse af Narkotika og Kriminalitet, FN's udviklingsprogram og Den Internationale Søfartsorganisation.

5. Missionschefen koordinerer nøje med EUNAVFOR Atalanta, Den Europæiske Unions militærmission for at bidrage til uddannelsen af somaliske sikkerhedsstyrker (EUTM Somalia), projektet for søfartssikkerhed og programmet for vigtige sejlruter.

Artikel 15

Videregivelse af informationer og dokumenter

1. HR har bemyndigelse til om nødvendigt i overensstemmelse med EUCAP NESTOR's behov og under iagttagelse af ►M3 afgørelse 2013/488/EU ◄ at videregive EU's klassificerede informationer til og med klassifikationsgraden »CONFIDENTIEL UE/EU CONFIDENTIAL«, udarbejdet med henblik på EUCAP NESTOR, til tredjelande, der er tilknyttet denne afgørelse.

2. HR har også bemyndigelse til i overensstemmelse med EUCAP NESTOR's operative behov og under iagttagelse af ►M3 afgørelse 2013/488/EU ◄ at videregive EU's klassificerede informationer til og med klassifikationsgraden »RESTREINT UE/EU RESTRICTED«, udarbejdet med henblik på EUCAP NESTOR, til FN og Den Afrikanske Union (AU). Med henblik herpå skal der etableres ordninger mellem HR og de kompetente myndigheder i FN og AU.

3. HR har, hvis der er et konkret og umiddelbart operativt behov og under iagttagelse af ►M3 afgørelse 2013/488/EU ◄ , også bemyndigelse til at videregive EU-klassificerede informationer til og med klassifikationsgraden »RESTREINT UE/EU RESTRICTED«, udarbejdet med henblik på EUCAP NESTOR, til værtsstaten. Med henblik herpå skal der etableres ordninger mellem HR og de kompetente myndigheder i værtsstaten.

4. HR har bemyndigelse til at videregive EU's ikkeklassificerede dokumenter, der vedrører Rådets forhandlinger om EUCAP NESTOR, og som er omfattet af tavshedspligt i henhold til artikel 6, stk. 1, i Rådets forretningsorden ( 4 ), til tredjelande, der er tilknyttet denne afgørelse.

5. HR kan uddelegere beføjelserne omhandlet i stk. 1-4 foruden muligheden for at indgå de i stk. 2 og 3 omhandlede ordninger til personer under hans/hendes myndighed, til den øverstbefalende for den civile operation og/eller missionschefen.

Artikel 16

Ikrafttrædelse og varighed

Denne afgørelse træder i kraft på dagen for vedtagelsen.

▼M3

Den anvendes indtil den 12. december 2016.